Notum esse volumus omnibus fidelibus, tam futuris, quam præsentibus, quod quidam Miles, Milo nomine, de villa quæ dicitur Beria, Domni Willelmi Abbatis, qui huic Monasterio Besuensi præesse dinoscebatur, ac Domni Benedicti, qui post ipsum Prioratus officio fungebatur, clementiam adierit, poscens sibi de rebus ejusdem Monasterii in beneficio donari, promittens se in omnibus jam dicti Monasterii serviciis subditurum, ejusque utilitatibus pro posse omnimodis profuturum. Qui cum in precibus suis, tam per se quam per suos internuntios assiduus perstaret, ejus coactus postulationibus jam dictus Prior Domnus Benedictus, ex consensu supradicti Domni Abbatis Willelmi, dedit ei terciam partem Ecclesiæ præscriptæ villæ, Beriæ scilicet parte altera retenta. Nam terciam Presbyter pro servitio tenebat. Dedit etiam ei mansum unum in vico, quod dicitur Alta-villa, et unum quartarium in villa quæ dicitur Juvenalis, et unum jugerum de vinea in villa, quæ dicitur Curtis Adonis. Ea tamen convenientia ut hoc ipsum beneficium diebus vitæ suæ teneret: post obitum vero suum nec filius ejus, nec filia, aut aliquis ex ejus parentela, se de eo intermittere, aut præsumere auderet, nisi eis bona voluntate, aut gratanti donatione Abbatis, aut Monachorum ejus concederetur. Quam convenientiam in persona sua, ac filii sui Aduini sub jure jurando firmavit, præsente ipso filio suo, ac gratanter consentiente. Cui rei etiam fideles testes adhibuit, quorum hæc sunt nomina: Oddo, Rotbertus, Wido Decanus, Luitprannus, Aldo Præpositus, Albertus Monachus, Rotbertus Monachus.